
Reaktív oxigén gyökök szerepe a szívizom kontraktilitásának szabályozásában
Bevezetés: Jól ismert a reaktív oxigén gyökök (ROS) szerepe a szívelégtelenség során kialakuló kontraktilis diszfunkcióban. Jóval kevesebbet tudunk azonban a szabadgyökök fiziológiás jelentőségéről a szívizomban. Kutatásunk során az volt a célunk, hogy felderítsük az endogén ROS termelés szerepét az endothelin-1 (ET-1) kiváltotta pozitív inotrop válaszban.

Anyagok és módszerek: Kísérleteinket hím, 6-7 hetes Sprague-Dawley patkányokon végeztük. A kontraktilitást Langendorff-féle izolált patkányszív modellen vizsgáltuk. A szabadgyököket ethidium fluoreszcencia mérésekkel detektáltuk. Az extracelluláris szignál-regulálta kináz (ERK) foszforilációját Western-blot analízis segítségével határoztuk meg.

Eredmények: Az ET-1 (1 nmol/l) és dihydroethidium (10 μmol/l) együttes intrakoronáriás infúzójakor szignifikánsan (P <0.01) nagyobb ethidium fluoeszcenciát mértünk, mint ET-1 nélkül. Az antioxidáns N-acetilcisztein (500 μmol/l) jelentősen csökkentette az ET-1 kiváltotta ROS produkciót (P <0.001). Az ET-1 10 perces infúziója jelentős pozitív inotrop választ (43%, P <0.001) eredményezett. Ezt a hatást az N-acetilcisztein és az MnTMPyP (szuperoxid-dizmutáz mimetikum, 10 μmol/l) szignifikánsan csökkentette (33%, P <0.001 és 35%, P <0.05). A membrán-asszociált NAD(P)H oxidáz fontos forrása a szabadgyököknek szívizomsejtekben. Az apocynin (NAD(P)H oxidáz inhibitor, 100 μmol/l) nagymértékben csökkentette az ET-1 pozitív inotrop hatását (36%, P <0.001) és a ROS produkció növekedését (P <0.001). Az ET-1 jelentősen fokozta az ERK foszforilációt (P <0.001). Ezt a hatást is gátolta az N-acetilcisztein, az MnTMPyP és az apocynin (P <0.01, P <0.001 és P <0.05).

Következtetés: Eredményeink szerint a ROS-k fontos szerepet játszanak a szívizom-kontraktilitás szabályozásában. Kimutattuk, hogy a szabadgyökök kulcs mediátorai az ET-1 szívizomra kifejtett hatásának. Képződésüket a NAD(P)H oxidáz aktivációja serkenti és aktiválják az ERK-t, amelyről korábban bebizonyítottuk, hogy fontos regulátora a myocardium kontraktilitásnak.

